夏夜舟中聞水鳥聲甚哀若曰姑惡感而作詩
作者：陸游
朝代：宋

paragraphs: 女生藏深閨，未省窺牆藩。
上車移所天，父母爲它門。
妾身雖甚愚，亦知君姑尊。
下床頭雞鳴，梳髻著襦裙。
堂上奉灑掃，厨中具盤飱。
青青摘葵莧，恨不美熊蹯。
姑色少不怡，衣袂濕泪痕。
所冀妾生男，庶幾姑弄孫。
此志竟蹉跎，薄命来讒言。
放棄不敢怨，所悲孤大恩。
古路傍陂澤，微雨鬼火昏。
君聽姑惡聲，無乃譴婦魂。